રાહુલ ગાંધીના પ્રવાસનું પ્રાથમિક આયોજન આ પ્રમાણે છે. રાહુલ ગાંધી નવસર્જના યાત્રા અંતર્ગત પોતાની મુલાકાતને પ્રથમ દિવસે એટલે કે, 1લી નવેમ્બરે જંબુસર, આમોદ, દયાદરા, ભરૂચ, અંકલેશ્વર, ઝંખવાવ, માંડવી અને વ્યારાની મુલાકાત લેશે. બીજા દિવસે 2 નવેમ્બરના રોજ તેઓ ડોલવણ, ઉનાઈ, વાંસદા, નાના પાંડા જશે, નાના પાંડામાં તેઓ સભા સંબોધન કરશે અને વાપીમાં રાત્રિ રોકાણ કરશે. તો મુલાકાતના ત્રીજા દિવસે રાહુલ ગાંધી આદિવાસી પંથક વલસાડ, બિલિમોરા, ગણદેવી જશે. નવસારીમાં તેઓ સભા સંબોધશે, ત્યાર બાદ સુરત પરત આવીને સુરતમાં પણ જનસભાનું સંબોધન કરશે. નોંધનીય છે કે, રાહુલ ગાંધી આ પહેલાં સૌરાષ્ટ્રમાં નવસર્જન યાત્રા કરી ચૂક્યા છે અને ત્યાર બાદ તેમણે અમદાવાદથી મધ્ય ગુજરાતમાં નવસર્જન યાત્રા કરી હતી. હવે આ ત્રીજી નવસર્જન યાત્રામાં તેઓ જંબુસરથી સુરત જશે.